32004D0914
L 385/60
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 декември 2004 година
за изменение на Решение 2003/858/ЕО по отношение на вноса на изкуствено отгледана жива риба и продукти от нея, предназначени за последваща обработка или непосредствена консумация от човека
(нотифицирано под номер С(2004) 4560)
(текст от значение за ЕИП)
(2004/914/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (1), и по-специално член 20, параграф 1 и член 21, параграф 2 от нея,
като има предвид, че:
(1)
Решение 2003/858/ЕО на Комисията от 21 ноември 2003 г. за определяне на ветеринарно-санитарните условия и изискванията за издаване на сертификати при внос на жива риба, хайвер и гамети, предназначени за развъждане в обекти и изкуствено отгледана жива риба, както и продукти от нея, предназначени за консумация от човека (2), определя специфичните ветеринарно-санитарни изисквания за внос на жива риба и някои продукти от аквакултури, внасяни в Общността от трети страни.
(2)
Определението за „отглеждане“ в Решение 2003/858/ЕО доведе до различни тълкувания относно обхвата на решението. С оглед постигане на яснота тази дефиниция следва, следователно, да бъде прецизирана.
(3)
Изискванията, предвидени в Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (3), се отнасят също за живата риба, внасяна за консумация от човека. С оглед постигане на яснота член 4 от Решение 2003/858/ЕО съответно следва да бъде изменен.
(4)
Изискванията по отношение на вноса на рибни продукти за по-нататъшна преработка, посочени в Решение 2003/858/ЕО, трябва да се прилагат само по отношение на видовете, възприемчиви към болестите съгласно списък II от приложение А към Директива 91/67/ЕИО, или болестите, които се считат екзотични за Общността. Опитът показа, че тези изисквания не са ясно изложени в член 5, параграф 2 и следователно, с оглед постигане на яснота, този член следва да бъде изменен.
(5)
Регламент (ЕО) № 282/2004 на Комисията от 18 февруари 2004 г. относно установяване на документ за декларирането и за ветеринарните проверки на животните от трети страни и въведени в Общността (4), заменя Решение 92/527/ЕИО (5). Когато живата риба е предназначена за отглеждане или възстановяване на рибните запаси, процедурата за проверка по член 8 от Директива 91/496/ЕИО на Съвета от 15 юли 1991 г. за установяване на принципите относно организацията на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (6), трябва да бъдат прилагани и съответният общ ветеринарен входен документ следва да бъде попълнен от официален ветеринарен лекар съгласно Регламент (ЕО) № 282/2004.
(6)
Регламент (ЕО) № 136/2004 на Комисията от 22 януари 2004 г. за определяне на процедурите за ветеринарни проверки на граничните инспекционни пунктове на Общността на продукти, внасяни от трети страни (7), заменя Решение 93/13/ЕИО (8). Когато някои продукти от изкуствено отгледана риба са предназначени за последваща обработка в Общността, трябва да се използва процедурата за проверка по член 8 от Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (9), и съответният общ ветеринарен входен документ следва да бъде попълнен от официален ветеринарен лекар съгласно Регламент (ЕО) № 136/2004.
(7)
Процедурите за сертифициране, определени в член 7 от Решение 2003/858/ЕО, съответно трябва да бъдат изменени, а приложение VI към него да бъде заличено.
(8)
Необходимо е, с оглед постигане на опростяване и яснота, да се хармонизират обозначенията в образците на сертификати, определени в приложенията към Решение 2003/858/ЕО, с тези в образците на сертификати, определени в съответствие с Директива 91/493/ЕИО. Приложения II, III, IV и V към Решение 2003/858/ЕО трябва съответно да бъдат изменени.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ:
Член 1
Решение 2003/858/ЕО се изменя, както следва.
1.
Член 2, параграф 2, буква ж) се заменя със следното:
„ж)
„отглеждане“ означава пребиваването на водните животни в рибовъдни обекти.“
2.
Член 4 се заменя със следното:
„Член 4
Условия, свързани с вноса на изкуствено отгледана жива риба за консумация от човека
Държавите-членки разрешават вноса на тяхна територия на изкуствено отгледана жива риба, предназначена за непосредствена консумация от хора или за по-нататъшна преработка преди консумацията, само ако:
а)
рибата е с произход от трети страни, за които е налице разрешение съгласно член 11 от Директива 91/493/ЕИО и съответстват на изискванията за общественото здраве, определени със същата директива; и
б)
пратката съответства на условията, определени в член 3, параграф 1; или
в)
рибата е изпратена директно в одобрен център за внос, за да бъде изкормена и почистена от вътрешностите.“
3.
Член 5, параграф 2 се заменя със следното:
„2. Държавите-членки осигуряват преработването на рибните продукти от изкуствено отгледана риба от видовете, възприемчиви към EHN, ISA, VHS и IHN, да се извършва в одобрени центрове за внос, освен ако:
а)
рибата е била почистена от вътрешностите преди изпращането за Европейската общност; или
б)
мястото на произход в третата страна притежава здравен статус по отношение на EHN, ISA, VHS и IHN, еквивалентен на този на мястото, където те трябва да бъдат преработени.“
4.
Член 6 се заменя със следното:
„Член 6
Условия, свързани с вноса на рибни продукти от изкуствено отгледана риба за непосредствена консумация от човека
Дръжавите-членки разрешават вноса на тяхна територия на рибни продукти от изкуствено отгледана риба, предназначени за непосредствена консумация от човека, само ако:
а)
рибата е с произход трета страна и предприятия, одобрени съгласно член 11 от Директива 91/493/ЕИО и съответстват на изискванията за сертифициране по отношение на общественото здраве, определени в същата директива; и
б)
пратката се състои от рибни продукти, подходящи за търговия на дребно в ресторанти или пряко на потребителите без по-нататъшна преработка; и тези продукти са етикетирани в съответствие с разпоредбите на Директива 91/493/ЕИО; и
в)
пратката съответства на гаранциите, определени в здравния сертификат, съставен в съответствие с образеца в приложение V, като се вземат под внимание обяснителните бележки в приложение III.“
5.
Член 7 се заменя със следното:
„Член 7
Процедури за проверка
1. Живата риба, нейните хайвер и гамети, внасяни с цел отглеждане, и изкуствено отгледаната жива риба, внасяна с цел възстановяване на запасите на рибарниците, са предмет на ветеринарни проверки на граничния инспекционен пункт на държавата-членка на пристигане съгласно член 8 от Директива 91/496/ЕИО, и общият ветеринарен входен документ, предвиден в Регламент (ЕО) № 282/2004 се попълва съответно.
2. Изкуствено отгледаната жива риба и продуктите от нея, внасяни за непосредствена консумация от човека и за по-нататъшна преработка преди консумация от човека, са предмет на ветеринарни проверки на граничния инспекционен пункт на държавата-членка на пристигане съгласно член 8 от Директива 97/78/ЕО, и общият ветеринарен входен документ, предвиден в Регламент (ЕО) № 136/2004 се попълва съответно.“
6.
Член 8 се заменя със следното:
„Член 8
Предпазване от замърсяване на естествени водни басейни
1. Държавите-членки осигуряват внесената изкуствено отгледана жива риба, предназначена за консумация от човека, да не бъде пускана в естествените водни басейни на тяхна територия.
2. Държавите-членки осигуряват внесените продукти от изкуствено отгледана риба, предназначени за консумация от човека, да не замърсят естествените водни басейни на тяхна територия.
3. Държавите-членки осигуряват водата, в която е транспортирана стоката, от внесените пратки да не доведе до замърсяване на естествените водни басейни на тяхна територия.“
7.
Приложение II се заменя от приложение I към настоящото решение.
8.
Приложение III се заменя от приложение II към настоящото решение.
9.
Приложение IV се заменя от приложение III към настоящото решение.
10.
Приложение V се заменя от приложение IV към настоящото решение.
11.
Приложение VI се заличава.
Член 2
Адресати на настоящото решение са държавите-членки.
Съставено в Брюксел на 16 декември 2004 година.